HARPÚNA

Predstavitelia združenia

Prvým predsedom občianskeho združenia HARPÚNA sa stal v roku 2014 po zvolení valným zhromaždením Ing. Michal Hybský (1987), ktorý zastáva túto pozíciu do dnešných dní. Predseda je štatutárnym zástupcom združenia a zastrešuje aktivitu expertných skupín, koordinátorov a realizačných partnerov. Reprezentuje združenie navonok a je hlavný manažér všetkých aktivít. HARPÚNA má podľa svojich stanov zriadenú Radu združenia a v kľúčových otázkach veľmi dôležité Valné zhromaždenie, zložené so všetkých členov združenia. Medzi členmi má združenie mnoho významných ľudí, uznávaných odborníkov, či špičkách vo svojom povolaní.

Financovanie združenia

Združenie od svojho vzniku je financované najmä z príspevkov členov združenia, dotácií, grantov a darov. Medzi najväčších darcov občianskeho združenia HARPÚNA patria Nadácia ESET, Nadácia Orange a Mesto Žilina.  
Aktivity v školskom roku 2018/2019 v rámci projektu Malá školská reforma sú financované najmä z rozpočtov zriaďovateľov základných a stredných škôl, kde budú prebiehať. Všetky aktivity v prospech združenia vykonávajú členovia bez nároku na odmenu, nakoľko svoju prácu v prospech združenia berú ako svoju občiansku povinnosť, pomôcť lepšej budúcnosti.

Zameranie združenia

Pri občianskom združení HARPÚNA je namiesto obsahového zamerania vhodnejšie hovoriť o kvalitatívnom zameraní. Hlavným cieľom združenia je prinášať netradičné riešenia na tradičné problémy. V stanovách združenia nie sú zakotvené konkrétne témy, ktorým sa bude združenie zaoberať, ale kľúč ich výberu - musí ísť o problémy, ktorých riešenie dokáže združenie implementovať do praxe. 
Členovia združenia si uvedomujú aj dôležitosť otvárania tém za účelom diskusie o problémoch a najvhodnejších riešeniach. Faktom však ostáva, že v podmienkach Slovenskej republiky sa tento postup zneužíva na politické útoky a takmer nikdy nevedie k vyriešeniu problému ale skôr k prekrytiu iného problému. Preto je združenie zamerané nie teoreticky ale prakticky - na implementáciu overených poznatkov do praxe so zdrojmi, ktoré sú k dispozícií. 
Prvou témou, ktorej sa HARPÚNA venuje, je školstvo a pilotovanie riešení, ktoré by mali tvoriť súčasť komplexnej školskej reformy ako nástroja na zabezpečenie rastu slovenskej ekonomiky a zaistenia silnej pozície v globálnej ekonomike. V priebehu rokov 2018 a 2019 pripravuje združenie predstavenie ďalších tém a implementačných plánov.

Budovanie kľúčových znalostí v sieti regionálneho školstva

Prvú konkrétnu podobu získala Malá školská reforma pilotnou aktivitou Budovanie kľúčových znalostí v sieti regionálneho školstva. Hlavným cieľom pilotnej aktivity bolo zoznámenie sa s fungovaním regionálneho školstva a zmapovanie procesov, ktoré by dokázali vniesť plánované inovačné prvky do vzdelávacieho programu a samotnej výučby. Ďalšími cieľmi bolo overiť schopnosť žiakov základnej školy priať pokročilejší technický predmet a obsadenie učiteľskej pozície profesionálom z praxe.

Programovanie pre Android

Ako prvý predmet inovovaný predmet bol zvolený Programovanie pre Android. Ide o klasifikovaný predmet, ktorý je zaradený do vzdelávacieho programu buď v rámci disponibilných hodín ako náhrada informatiky v ročníkoch, kde nie je štátnym vzdelávacím programom vyžadovaná ale tradične vyučovaná (napríklad 9. ročník) alebo doplnený o požadované znalosti tak, aby zároveň spĺňal budoval aj požadované znalosti. Cieľom programu nie je spraviť so žiakov programátorov, ale dať im pozitívnu skúsenosť so štúdiom pokročilejšej technickej disciplíny a zároveň vedomie, že ak sa v budúcnosti rozhodnú študovať iný na prvý pohľad tažký odbor, tak to zvládnu. Po absolvovaní programu každý žiak zvládol samostatne naprogramovať jednoduchú Android aplikáciu v jazyku Java a tú nahrať do mobilného zariadenia.

Malá školská reforma

Po úspešnom ukončení pilotnej aktivity Budovanie kľúčových znalostí na malom počte škôl je od školského roku 2017/2018 spustený projekt Malá školská reforma, ktorý je pripravený po organizačnej a obsahovej stránke na implementáciu na veľkom počte škôl v priebehu nasledujúcich školských rokov. Hlavnými inovačnými prvkami projektu sú efektívneješie metódy výučby, nový obsah predmetov a zapojenie odborníka z praxe priamo do vyučovacieho procesu.

Efektívnejšie metódy výučby

V spolupráci s ďalšími organizáciami a expertmi na problematiku bola pre projekt vybraná vyučovacia metóda založená na metodike eduScrum, ktorej základom je prenesenie zodpovednosti za vzdelávanie z učiteľov na žiakov a zmena úlohy učiteľa vo vyučovacom proces z nositeľa informácií a znalosti do úlohy kouča, ktorý žiakom pomáha vlastným úsilím a tímovou prácou budovať plánované znalosti a kompetencie. Metóda už od pilotného nasadenia preukázala objektívne zlepšenie študijných výsledkov žiakov a okrem znalostí samotných buduje aj ďalšie soft-skills ako napríklad prezentačné zručnosti, kreativitu, tímovú prácu, schopnosť riešiť problémy a pracovať s informačnými zdrojmi alebo komunikatívnosť.

Nový obsah predmetov

V súčasnej dobe sa na slovenských školách vyučujú aj predmety, ktoré už svojim obsahom nie sú relevantné k požiadavkám trhu práce alebo sú vyučované veľmi neefektívne. Projekt Malá školská reforma preto prináša nový obsah technických predmetov. Ide najmä o Programovanie pre Android, Genetika (základy genetickej modifikácie aj s praktickým  experimentom - vytvorenie novej vlastnosti e-coli baktérií, rezistencie voči antibiotikám zmenou jej DNA). Oba tieto predmety sú nasadené na základných aj stredných školách od školského roku 2017/2018. V príprave sú aj ďalšie predmety, napríklad Nanotechológie a Robotika. Tieto štyri predmety predstavujú pohľad na riešenie problémov v budúcnosti, teda či je možné riešenie naprogramovať, automatizovať alebo zabezpečiť zmenou DNA či štruktúry atómu.

Zapájanie odborníkov z praxe do výučby

Kľúčovou súčasťou výučby na školách je okrem efektívnejšej metódy výučby a aktualizovaného obsahu predmetov aj zapojenie odborníka z praxe do výučby v úlohe učiteľa. Ide o najlacnejší a najefektívnejší nástroj na zabezpečenie výučby pokročilejších technických predmetov v regionálnom školstve. Až komplexná zmena učebných osnov na pedagogických fakultách a zmena postavenia a úlohy učiteľa v spoločnosti môže zaručiť rovnaku kvalitu a efektívnosť výučby odborníkom z praxe a profesionálnym pedagógom.